**Rădăcini și soare**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eram în vremea lui April

o ciocârlie ridicată peste viață și moarte

o floare, un tril,

un imn

venit de departe,

un copil,

o frunză

ca un zmeu de pânză.

Țineam cu o mână

păpușa de lână

pe drum neumblat,

plângeam, mamă,

cât te-am căutat.

Mă mușca pământul

plin de mărăcini,

mă-ntâlneam cu vântul

venit din vecini.

Eram în vremea lui April,

voiam să fiu mare,

când eram copil...

Ce timpuri călătoare,

mamă, rădăcini

și soare.

Săream într-un ochi de apă,

în ghete să-mi încapă

ploaia, cerul, norul, vântul

printre care și pământul.

Erau timpuri călătoare

și aveam frunze-degetare,

mamă,

rădăcini și soare.